Joutsassa Mieskonmäen koulua uhkaa lakkauttaminen, jos oppilasmäärä putoaa alle 18. Toistaiseksi alakoulussa on yhteensä 28 oppilasta. Yksi kyläläläinen on päättänyt laittaa kirjaimellisesti omat rahansa likoon, jotta koulunkäyntialueen syntyvyyttä saataisiin lisättyä.

Koko ikänsä Mieskonmäen kylässä asunut Tapio Kyröläinen on päättänyt pelastaa Mieskonmäen koulun vaikka lapsi kerrallaan. Hän on lupautunut maksamaan omasta pussistaan sata euroa jokaisesta lapsesta, joka syntyy kyläkoulun koulunkäyntialueella.

Tässä voi osoittaa, että maalla yksikin ihminen pystyy tekemään sen, minkä kaupungissa koko kaupunginvaltuusto. Tapio Kyröläinen

- Summat ei lopulta ole kuitenkaan ylivoimaisen isoja. Tässä voi tosiaan osoittaa tämän, että täällä maalla yksikin ihminen pystyy tekemään sen, minkä kaupungissa koko kaupunginvaltuusto ehkä tekee, kertoo Kyröläinen.

Onko tässä sitten jotain ehtoja eli täytyykö syntyneen lapsen tulla tänne kouluun kun siihen ikään ehtii?

- Ei ole kouluun asti suunnitteilla ehtoja, mutta pitäisi kuitenkin pysyä paikkakunnalla, että todennäköisesti rajaksi tulee, että yksivuotissyntymäpäivillä luovutettaisiin tämä satanen.

Pieni on kyläläisten mielestä paras

Mieskonmäen koulussa Kyröläisen idea on otettu iloiten vastaan. Vuoteen 2018 asti koulun oppilasmäärä on näillä näkymin turvattu, mutta kylälle kaivattaisiin lisää lapsia. Kyläkoulusta ei haluta luopua.

Koulu on kylän sydän. Koulunjohtaja Tarja Partti

- Sen tietää kaikki, jotka ovat kyläkoulun käyneet, että kuinka tärkeä se on. Se on kylän sydän, toteaa Mieskonmäen koulun koulunjohtaja Tarja Partti.

Sponsoroinnin ei odoteta saavan aikaan valtavaa vauvabuumia Mieskonmäessä, mutta vauvarahan saama huomio saattaa olla osaltaan pelastamassa kyläkoulua.

Aikoinaan itsekin Mieskonmäen koulussa opiskellut Kyröläinen pitää pientä koulua kylän lapsille parhaana vaihtoehtona.

- Siellä tulee tavallaan se yksilökin esille. Olen jossain vaiheessa heitellyt tällaisia tietynlaisia kommentteja, missä olen verrannut broilerikasvattamoon suuria kouluja. Tämä nyt sitten olisi puolestaan luomukasvattamo, summaa koulun pelastamisoperaatioon ryhtynyt Kyröläinen.